62024CJ0252
РЕШЕНИЕ НА СЪДА (девети състав)
8 май 2025 година (
*1
)
„Преюдициално запитване — Митнически съюз — Обща митническа тарифа — Комбинирана номенклатура — Тарифно класиране — Позиции 2106 и 2202 — Хранителна добавка в течна форма“
По дело C‑252/24
с предмет преюдициално запитване, отправено на основание член 267 ДФЕС от Curtea de Apel Bucureşti (Апелативен съд Букурещ, Румъния) с акт от 28 февруари 2024 г., постъпил в Съда на 9 април 2024 г., в рамките на производство по дело
Prisum Healthcare SRL
срещу
Autoritatea Vamală Română,
СЪДЪТ (девети състав),
състоящ се от: N. Jääskinen, председател на състава, M. Condinanzi (докладчик) и R. Frendo, съдии,
генерален адвокат: M. Campos Sánchez-Bordona,
секретар: A. Calot Escobar,
предвид изложеното в писмената фаза на производството,
като има предвид становищата, представени:
–
за Prisum Healthcare SRL, от I. A. Hrisafi-Josan и M. Petcu, avocați,
–
за румънското правителство, от E. Gane, L. Ghiţă и A. Wellman, в качеството на представители,
–
за полското правителство, от B. Majczyna, в качеството на представител,
–
за Европейската комисия, от A. Demeneix и T. Isacu de Groot, в качеството на представители,
предвид решението, взето след изслушване на генералния адвокат, делото да бъде разгледано без представяне на заключение,
постанови настоящото
Решение
1
Преюдициалното запитване се отнася до тълкуването на тарифни позиции 2106 и 2202 от Комбинираната номенклатура, съдържаща се в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа (ОВ L 256, 1987 г., стр. 1; Специално издание на български език, 2007 г., глава 2, том 4, стр. 3), в редакцията ѝ съгласно Регламент за изпълнение (ЕС) 2022/1998 на Комисията от 20 септември 2022 г. (ОВ L 282, 2022 г., стр. 1) (наричана по-нататък „КН“).
2
Запитването е отправено в рамките на спор между Prisum Healthcare SRL и Autoritatea Vamală Română (румънски митнически орган) относно тарифното класиране на хранителна добавка, наречена „Feroglobin liquid plus“.
Правна уредба
Международното право
3
Хармонизираната система за описание и кодиране на стоките (наричана по-нататък „ХС“) е създадена с Международната конвенция по Хармонизираната система за описание и кодиране на стоките, сключена в Брюксел на 14 юни 1983 г. [Recueil des traités des Nations unies, том 1503, стр. 4, № 25910 (1988)], в рамките на Световната митническа организация (наричана по-нататък „СМО“), и е одобрена, заедно с протокола за изменението ѝ от 24 юни 1986 г., от името на Европейската икономическа общност с Решение 87/369/ЕИО на Съвета от 7 април 1987 г. (ОВ L 198, 1987 г., стр. 1; Специално издание на български език, 2007 г., глава 2, том 3, стр. 199).
4
При определените в член 8 от тази конвенция условия СМО одобрява обяснителните бележки и мненията за класиране, приети от създадения с член 6 от тази конвенция Комитет по ХС.
5
Глава 21 от ХС е озаглавена „Разни видове хранителни продукти“ и съдържа позиция 2106 от същата, със заглавие „Хранителни продукти, неупоменати, нито включени другаде“.
6
Глава 22 от ХС е озаглавена „Безалкохолни и алкохолни напитки и видове оцет“ и съдържа позиция 2202 от нея, със заглавие „Води, включително минералните води и газираните води, подсладени със захар или други подсладители или ароматизирани, други безалкохолни напитки, с изключение на плодовите и зеленчуковите сокове от № 20.09“.
7
Обяснителните бележки относно позиция 2106 от ХС имат следния текст:
„[…]
В тази позиция се класират по-конкретно:
[…]
16)
Препаратите, означавани често с името „хранителни добавки“, съставени или на основата на един или няколко минерали, витамини, аминокиселини, концентрати, екстракти от растения, изолати или подобни форми на вещества, налични в храните, или на основата на синтетични форми на тези вещества, предназначени да допълват нормалния хранителен режим. Те включват тези продукти дори ако съдържат и подсладители, оцветители, аромати, благоуханни субстанции, носители, заряд, стабилизатори или други спомагателни техники. Тези препарати често са представени в опаковки, на които е указано, че са предназначени за поддържане на организма в добро здраве или общо благосъстояние, подобряват атлетическите показатели или коригират подоптималните нива на хранителни вещества.
Тези препарати не съдържат достатъчно количество активни съставки, за да имат терапевтичен или профилактичен ефект срещу заболявания или състояния, различни от съответните хранителни липси. Останалите препарати, които съдържат достатъчно количество активни съставки, за да имат терапевтичен или профилактичен ефект срещу конкретно заболяване или състояние, са изключени (№ 30.03 или № 30.04)“ [неофициален превод].
8
Съгласно обяснителните бележки към ХС относно позиция 2202 от същата:
„А)
Водите, включително минералните води и газираните води, подсладени със захар или с други подсладители, или ароматизирани.
Тази група включва по-специално:
1)
Минерални води (естествени или изкуствени), подсладени със захар или с други подсладители, или ароматизирани.
2)
Напитки като лимонада, кòла, портокалови или лимонови напитки (оранжада), съставени от обикновена питейна вода, подсладена или не със захар или с други подсладители, ароматизирана с плодови сокове или есенции или с комбинирани екстракти, към които понякога е добавена винена киселина или лимонена киселина. Те често биват газирани с помощта на въглероден диоксид и в повечето случаи се доставят в бутилки или в други херметически затворени съдове.
[…]
В)
Други безалкохолни напитки, които не съдържат плодови или зеленчукови сокове от № 20.09.
Тази група включва по-специално:
1)
Нектари от тамарин, пригодени за консумация като напитки чрез добавяне на вода, захар или други подсладители и прецедени.
2)
Някои хранителни продукти в течно състояние, които могат да се консумират направо като напитки, като например напитките на основата на мляко и какао.
От настоящата позиция се изключват:
a)
Киселото мляко в течно състояние и другите млека и сметани, ферментирали или подкиселени, с добавки на какао, плодове или ароматизиращи вещества (№ 04.03).
б)
Захарните сиропи от № 17.02 и захарните ароматизирани сиропи от № 21.06.
в)
Плодовите или зеленчукови сокове, дори ако са директно използвани като напитки (№ 20.09).
г)
Медикаментите от позиции №№ 30.03 или 30.04“.
Правото на Съюза
La NC
9
Както е видно от член 1, параграф 1 от Регламент № 2658/87, КН урежда тарифното класиране на внесените в Европейския съюз стоки. Съгласно член 3, параграф 1 от този регламент тази номенклатура възпроизвежда шестцифрените кодови номера на позициите и подпозициите от ХС, а само седмата и осмата цифра обозначават специфични за КН подразделения.
10
Част първа от КН съдържа съвкупност от уводни разпоредби. В тази част раздел I, озаглавен „Общи правила“, част A, отнасяща се до общите правила за тълкуване на КН, гласи:
„Класирането на стоките в [КН] се подчинява на следните принципи:
1.
Текстът на заглавията на разделите, на главите или на подглавите има само индикативна стойност, като класирането се определя законно съгласно термините на позициите и на забележките към разделите или към главите и съгласно следващите правила, когато те не противоречат на посочените по-горе термини на позициите и на забележките към разделите или към главите.
[…]
6.
Класирането на стоките в подпозициите на една и съща позиция е нормативно определено съгласно термините на тези подпозиции и забележките към подпозициите, както и, mutatis mutandis, съгласно горните правила при условие че могат да се сравняват само подпозиции на еднакво ниво. Освен при разпоредби, предвиждащи обратното, за прилагането на това правило се вземат предвид и забележките към разделите и главите“.
11
Втората част на КН, озаглавена „Таблица със ставките на митата“, съдържа раздел IV, посветен на „Продукти на хранителната промишленост; безалкохолни и алкохолни напитки и видове оцет; тютюни и обработени заместители на тютюна; продукти, дори съдържащи никотин, предназначени за вдишване без горене на продуктите; други продукти, съдържащи никотин, предназначени за въвеждане на никотин в човешкото тяло“. Този раздел съдържа глави 21 и 22 от КН, със заглавия съответно „Разни видове хранителни продукти“ и „Безалкохолни и алкохолни напитки, други алкохолсъдържащи течности и видове оцет“.
12
Съгласно допълнителна забележка 5 към глава 21 от КН:
„Други хранителни продукти, представени под формата на дози, като капсули, таблетки, пастили и хапчета, и които са предназначени за използване като хранителни добавки, трябва да бъдат класирани в № 2106, освен ако са посочени или включени на друго място“.
13
Тази глава 21 включва по-специално следната тарифна позиция и подпозиции:
Код по КН
Описание на стоката
Конвенционални мита (%)
Допълнителна мерна единица
1
2
3
4
[…]
2106
Хранителни продукти, неупоменати, нито включени другаде
[…]
2106 90
– Други:
[…]
2106 90 98
– — — Други
9 […]
—
14
Глава 22 от КН съдържа позиция 2202 от тази номенклатура и нейните подпозиции, със следния текст:
Код по КН
Описание на стоката
Конвенционални мита (%)
Допълнителна мерна единица
1
2
3
4
[…]
2202
Води, включително минералните води и газираните води, с прибавка на захар или други подсладители или ароматизирани, други безалкохолни напитки, с изключение на соковете от плодове, черупкови плодове и зеленчуци от № 2009
[…]
2202 99
– — Други:
[…]
[…]
2202 99 19
– — — — Други:
[…]
9,6
1
[…]
15
За целите на спора по главното производство приложими са обяснителните бележки към КН, съставени от Европейската комисия в съответствие с член 9, параграф 1, буква а), второ тире от Регламент (ЕИО) № 2658/87 и публикувани в Официален вестник на Европейския съюз на 29 март 2019 г. (ОВ C 119, 2019 г., стр. 1, наричани по-нататък „обяснителните бележки към КН“).
16
Уводната част на обяснителните бележки към КН по глава 21 от тази номенклатура е озаглавена „Общи разпоредби“ и има следния текст:
„Класирането на „хранителни добавки“ (по смисъла на точка (16) от обяснителната бележка към ХС за № 2106), по-специално други хранителни продукти, представени под формата на дози, като капсули, таблетки, пастили и хапчета, и които са предназначени за използване като хранителни добавки, трябва също да се разглежда[…] в светлината на критериите, определени в [решение от 17 декември 2009 г., Swiss Caps_С‑410/08—С‑412/08, EU:C:2009:794]“.
17
Според текста на общите разпоредби, съдържащи се в уводната част на обяснителните бележки към КН по глава 22 от същата:
„[…]
При условие че не се касае за медикаменти, към настоящата глава принадлежат усилващите препарати, годни за директна консумация като напитки, дори ако се пият в малки количества (например измерени в лъжици). Безалкохолните усилващи препарати, които трябва да бъдат разредени, преди да бъдат консумирани като напитки, са изключени от настоящата глава и принадлежат най-често към № 2106“.
18
Що се отнася до позиция 2202 от КН, обяснителните бележки към КН гласят:
„[…]
Безалкохолните напитки от тази позиция са течности, подходящи и предназначени за директна консумация от човека под формата на питиета, независимо от количеството, в което те се поемат, или специалните цели, с които различните видове течности се консумират, доколкото те не са включени в друга, по-специфична позиция. Чисто субективни, променливи фактори като начинът, по който подобни напитки се консумират, или целта, с която те се приемат — напр. за утоляване на жаждата или за подобряване на здравето, не са от значение за тяхното класиране (вж. [решение от 26 март 1981 г., Dr Ritter, 114/80, EU:C:1981:79]) […]“.
19
По отношение на подпозиция 22029919 от КН обяснителните бележки към КН уточняват:
„Тази подпозиция включва и тонизиращи препарати, както са описани в обяснителните бележки за настоящата глава, общи разпоредби, втори параграф. Тези безалкохолни напитки, често причислявани към хранителните добавки, може да са на основата на растителни екстракти (включително билки) и да съдържат прибавени витамини и/или минерали. По принцип тези препарати следва да укрепват общото здравословно състояние и физическата кондиция. Следователно те се различават от ароматизираните или подсладените води и други безалкохолни напитки от подпозиция 22021000, които се имат предвид в обяснителните бележки към ХС за № 2202, (А)“.
Директива 2002/46/ЕО
20
Член 2 от Директива 2002/46/ЕО на Европейския парламент и на Съвета от 10 юни 2002 година за сближаване на законодателствата на държавите членки по отношение на добавките към храни (OB L 183, 2002 г., стр. 51; Специално издание на български език, 2007 г., глава 13, том 36, стр. 39) гласи:
„По смисъла на настоящата директива:
а)
„добавки към храни“ означават храни, които са предназначени да допълват нормалния хранителен режим и които представляват концентрирани източници на хранителни вещества или други вещества с хранителен или физиологичен ефект, самостоятелно или в комбинация, дозирани под формата на капсули, дражета, таблетки, хапчета и други подобни форми, пакетчета с прах, ампули, шишенца с капкомери и други подобни форми на течности и прахове, които са предназначени да се приемат в малки премерени количества;
[…]“.
Спорът в главното производство и преюдициалният въпрос
21
Prisum Healthcare разпространява хранителна добавка в течна форма с наименование „Feroglobin liquid plus“, предлагана на пазара в пластмасови флакони от 200 милилитра (ml), съдържаща желязо под формата на железен сулфат, комплекс от витамини, минерални соли, растителни екстракти, естествени екстракти от плодове, други хранителни вещества, мед, захар и глюкозен сироп (наричана по-нататък „разглежданият продукт“). Prisum Healthcare съветва да се вземат две лъжици на ден от разглеждания продукт, и сочи, че той спомага за образуването на хемоглобин и червени кръвни телца и по този начин допринася за запазването на здравния баланс, общото благосъстояние на организма и нормалното функциониране на имунната система.
22
През март 2023 г. Prisum Healthcare иска от румънския митнически орган издаването на обвързваща тарифна информация за класиране на разглеждания продукт в тарифна позиция 2106 от КН, и по-конкретно в подпозиция 21069098.
23
На 7 юли 2023 г. този орган издава решение за обвързваща тарифна информация, в което посочва, че за целите на тарифното си класиране разглежданият продукт следва да се счита за тонизираща напитка в бутилка по смисъла на позиция 2202 от КН.
24
Prisum Healthcare обжалва това решение по административен ред.
25
На 6 септември 2023 г. румънският митнически орган отхвърля тази жалба по административен ред и отказва да класира разглеждания продукт в позиция 2106 от КН. Всъщност този орган приема, че в КН няма специални кодове за продукти, които се предлагат на пазара като хранителни добавки, и че от тази номенклатура не следвало също така и че хранителните добавки задължително трябва да бъдат класирани в позиция 2106 от нея, независимо от своите характеристики. Позовавайки се по-конкретно на общо правило 1 за тълкуване на КН, посоченият орган изтъква, че в позиция 2106 от КН трябва да се класират само продуктите, които не могат да бъдат класирани в други специални позиции. Хранителни добавки като разглеждания продукт обаче можело да бъдат класирани в различни позиции от КН. Въз основа на тези мотиви румънският митнически орган преценява, че разглежданият продукт е препарат в течна форма, предназначен за директна консумация, така че трябва да бъде класиран в позиция 2202 от КН.
26
Prisum Healthcare обжалва това решение пред Curtea de Apel Bucureşti (Апелативен съд Букурещ, Румъния), който е запитващата юрисдикция.
27
Пред запитващата юрисдикция страните по същество спорят по въпроса дали продуктите в течна форма, предлагани на пазара като хранителни добавки, следва да бъдат класирани в друга тарифна позиция, а не в позиция 2106, предвид факта, че КН не съдържа специални позиции за продукти, които се предлагат на пазара като хранителни добавки, независимо от своята форма (течна, твърда, капсули и т.н.).
28
Prisum Healthcare изтъква по същество, че предвид специфичните си технически характеристики и въпреки течната си форма, разглежданият продукт е хранителна добавка по смисъла на Директива 2002/46 и следователно е трябвало да бъде класиран в позиция 2106 от КН, и по-точно в подпозиция 21069098 от нея. Впрочем, като мотивирал решението си с оглед на течната форма на този продукт, румънският митнически орган нарушил критериите, установени в решение от 17 декември 2009 г., Swiss Caps (C‑410/08—C‑412/08, EU:C:2009:794).
29
Обратно, според румънския митнически орган от решение от 26 март 1981 г., Dr Ritter (114/80, EU:C:1981:79), произтича, че всички стоки, които са в течна форма, както е разглежданият продукт, трябва задължително да бъдат класирани в тарифна позиция 2202 от КН, която урежда „безалкохолните напитки“ и „тонизиращите напитки или препарати“, независимо от това дали са етикетирани като хранителни добавки.
30
Запитващата юрисдикция изпитва съмнения дали това съдебно решение е приложимо към спора, с който тя е сезирана. Всъщност посоченото решение било постановено преди влизането в сила на Регламент № 2658/87 и се отнасяло за тонизираща напитка, а не за хранителна добавка. По-нататък, от една страна, Комитетът по ХС приел решение да класира в позиция 2106 от тази система продукт със сходни характеристики на разглеждания продукт, и от друга страна, от решение от 17 декември 2009 г., Swiss Caps (C‑410/08—C‑412/08, EU:C:2009:794), било видно, че хранителна добавка под формата на капсули трябва да се класира в позиция 2106 от КН.
31
С оглед на тези съображения Curtea de Apel București (Апелативен съд Букурещ) решава да спре производството и да отправи до Съда следния преюдициален въпрос:
„Трябва ли [КН] да се тълкува в смисъл, че:
хранителен препарат в течна форма, съдържащ желязо (под формата на железен сулфат), комплекс от витамини, минерални соли, растителни екстракти, естествени екстракти от плодове, други хранителни вещества, мед, захар и глюкозен сироп, който се консумира директно в дози от две лъжици дневно, предлаган на пазара в пластмасови флакони от 200 ml, който е предназначен за специфична употреба при образуването на хемоглобин и червени кръвни телца и изпълнява функцията на хранителна добавка, която допринася за здравния баланс, общото благосъстояние на организма и нормалното функциониране на имунната система, попада в позиция 2202 от посочената [КН], тъй като течната му форма води до изключването му от класиране в позиция 2106?“.
По преюдициалния въпрос
32
С въпроса си запитващата юрисдикция по същество иска да се установи дали КН трябва да се тълкува в смисъл, че хранителен препарат в течна форма, съдържащ желязо под формата на железен сулфат, комплекс от витамини, минерални соли, растителни екстракти, естествени екстракти от плодове, други хранителни вещества, мед, захар и глюкозен сироп, който се консумира директно в дози от две лъжици дневно, предлаган на пазара в пластмасови флакони от 200 ml, предназначен за специфична употреба при образуването на хемоглобин и червени кръвни телца и изпълнява функцията на хранителна добавка, която допринася за здравния баланс, общото благосъстояние на организма и нормалното функциониране на имунната система, попада в позиция 2106 от тази номенклатура, или в позиция 2202 от нея.
33
За да се отговори на поставения въпрос, следва да се припомни в самото начало, че когато Съдът е сезиран с преюдициално запитване в областта на тарифното класиране, неговата задача е по-скоро да изясни на националната юрисдикция критериите, чието прилагане ще ѝ позволи да класира правилно съответните стоки по КН, а не сам да извършва това класиране. Въпросното класиране е резултат от чисто фактическа преценка, която не е от компетентността на Съда в рамките на преюдициалното производство (решение от 20 октомври 2022 г., Mikrotīkls, C‑542/21, EU:C:2022:814, т. 21 и цитираната съдебна практика).
34
Важно е също така да се припомни, че съгласно общо правило 1 за тълкуване на КН тарифното класиране на стоките се определя съгласно термините на позициите и на забележките към разделите или към главите от тази номенклатура. В интерес на правната сигурност и улесняването на проверките решаващият критерий за тарифното класиране на стоките трябва като цяло да се търси в техните обективни характеристики и свойства, както са определени в текста на позицията от КН и на забележките към съответните раздели или глави. Предназначението на съответната стока може да представлява обективен критерий за класиране, стига то да е вътрешноприсъщо на тази стока, и трябва да се преценява в зависимост от обективните характеристики и свойства на стоката (решение от 20 октомври 2022 г., Mikrotīkls, C‑542/21, EU:C:2022:814, т. 22 и цитираната съдебна практика).
35
Освен това Съдът многократно е постановявал, че макар обяснителните бележки към ХС и към КН да нямат задължителна правна сила, те представляват важни способи за гарантиране на еднаквото прилагане на Общата митническа тарифа и в това си качество предоставят полезни насоки за нейното тълкуване (решение от 20 октомври 2022 г., Mikrotīkls, C‑542/21, EU:C:2022:814, т. 23 и цитираната съдебна практика).
36
В това отношение текстът на позиция 2106 от КН се отнася до „неупоменатите, нито включени другаде хранителни препарати“. Допълнителна забележка 5 към глава 21 от КН уточнява, че въпросната позиция включва по-конкретно хранителните препарати, представени под формата на дози, като капсули, таблетки, пастили и хапчета, и които са предназначени за използване като хранителни добавки, освен ако са посочени или включени на друго място.
37
Следователно, ако даден хранителен препарат попада в позиция 2202 от КН, той е изключен от позиция 2106 от КН само поради този факт.
38
Затова трябва да се провери дали хранителен препарат в течна форма може да бъде класиран в позиция 2202 от тази номенклатура.
39
Съгласно текста на последната позиция тя включва води, включително минералните води и газираните води, с прибавка на захар или други подсладители или ароматизирани, други безалкохолни напитки, с изключение на соковете от плодове или зеленчуци.
40
Що се отнася, на първо място, до понятието „напитка“, което не е дефинирано нито в КН, нито в ХС, нито в обяснителните бележки съответно към КН и ХС, Съдът вече е постановил в точки 8 и 9 от решение от 26 март 1981 г., Dr Ritter (114/80, EU:C:1981:79), по същество, че то трябва да се разбира като общо понятие, обозначаващо всички течности, предназначени за консумация от човека, доколкото те не са включени в друга специфична класификация, така че посоченото понятие визира всяка течност, годна за консумация от човека и предназначена за тази употреба, без да се вземат предвид погълнатото количество или конкретните цели, за които могат да служат различните видове консумирани течности или използваните суровини.
41
В това отношение, макар че това решение е постановено преди влизането в сила на Регламент № 2658/87 и се отнася до тълкуването на позиции 2106 и 2202 от предишната Обща митническа тарифа, то остава напълно релевантно в настоящия случай, тъй като съответните разпоредби на разглежданите тарифни позиции и разпоредбите, уреждащи тяхното тълкуване, не са изменени.
42
На второ място, от общите разпоредби, съдържащи се в уводната част на обяснителните бележки към глава 22 от КН, е видно, че усилващите препарати, годни за директна консумация като напитки, са от тази позиция „дори ако се пият в малки количества (например измерени в лъжици)“. За разлика от това, безалкохолните усилващи препарати, „които трябва да бъдат разредени, преди да бъдат консумирани като напитки“, принадлежат най-често към позиция 2106 от КН.
43
Като се позовава на решение от 26 март 1981 г., Dr Ritter (114/80, EU:C:1981:79), обяснителната бележка към позиция 2202 от КН уточнява, че безалкохолните напитки от тази позиция са течности, подходящи и предназначени за директна консумация от човека под формата на питиета, независимо от количеството, в което те се поемат, или специалните цели, с които различните видове течности могат да се консумират, доколкото тези напитки не са включени в друга, по-специфична позиция на КН. Уточнено е също, че тяхното класиране не зависи от чисто субективни и променливи фактори, като начина, по който подобни напитки се консумират, или целта, с която те се приемат — например за утоляване на жаждата или за поддържане на организма в добро здраве.
44
Освен това, както е посочено в обяснителните бележки към КН за подпозиция 22029919 от нея, безалкохолните напитки, често наричани „хранителни добавки“, за които се твърди, че са полезни за здравето и благосъстоянието на организма, които може да са на основата на растителни екстракти, включително билки, и да съдържат прибавени витамини и/или минерали, следва по принцип да се класират в тази подпозиция на КН.
45
На трето място, както отбелязват румънското и полското правителство, а също и Комисията, от решение от 17 декември 2009 г., Swiss Caps (C‑410/08—C‑412/08, EU:C:2009:794), не може да се направи изводът, че всеки хранителен препарат, считан за хранителна добавка, трябва да бъде класиран в позиция 2106 от КН. Всъщност в това решение Съдът се е ограничил до това да постанови — без да изключва, че хранителна добавка в течна форма може да бъде класирана в позиция 2202 от тази номенклатура — че хранителни добавки под формата на капсули трябва да се класират в позиция 2106 от КН.
46
На четвърто място, обстоятелството, че разглежданият продукт се предлага на пазара като „хранителна добавка“ по силата на Директива 2002/46, не възпрепятства класирането на този продукт в позиция 2202 от КН, като се има предвид, че целите на тази директива и на КН се различават съществено (вж. по аналогия решение от 15 декември 2016 г., LEK, C‑700/15, EU:C:2016:959, т. 34—37).
47
На пето и последно място, що се отнася до мнение за класиране 2106.90/43, прието от комитета по ХС на неговата 71-ва работна сесия през март 2023 г. — на което Prisum Healthcare се позовава в писменото си становище — с което продукт със сходни характеристики на разглеждания продукт се класира в позиция 2106 от ХС, следва да се припомни, както правят румънското и полското правителство, а също и Комисията, че в светлината на решение от 26 март 1981 г., Dr Ritter (114/80, EU:C:1981:79), Съюзът е формулирал искане за преразглеждане на това мнение за класиране. Тъй като обаче комитетът по ХС е отхвърлил това искане, Комисията с писмено съобщение от 15 декември 2023 г. уведомява генералния секретар на СМО, че поради това решение тя не е в състояние да прилага посоченото мнение за класиране.
48
Във всички случаи, Съдът вече е постановил, че макар мненията към ХС да представляват индиции, които допринасят значително за тълкуването на обхвата на различните позиции от КН, те нямат задължителна правна сила и трябва да бъдат изключени, ако тълкуването им се окаже несъвместимо с текста на въпросната позиция от КН (вж. в този смисъл определение от 19 януари 2005 г., SmithKline Beecham, C‑206/03, EU:C:2005:31, т. 24—28 и цитираната съдебна практика).
49
От това следва, че хранителни препарати в течна форма, когато тази форма им дава възможност да бъдат подходящи и предназначени за консумация от човека под формата на питиета, независимо от количеството, в което те се поемат, или специалните цели, с които могат да се консумират, могат да бъдат класирани в позиция 2202 от КН, доколкото не са включени в друга, по-специфична позиция от нея. Всъщност течната форма, в която такива хранителни препарати се представят, трябва да се счита за обективна характеристика, която ги изключва от класиране в позиция 2106 от КН.
50
С оглед на всички гореизложени съображения на поставения въпрос следва да се отговори, че КН трябва да се тълкува в смисъл, че хранителен препарат в течна форма, съдържащ желязо под формата на железен сулфат, комплекс от витамини, минерални соли, растителни екстракти, естествени екстракти от плодове, други хранителни вещества, мед, захар и глюкозен сироп, който се консумира директно в дози от две лъжици дневно, предлаган на пазара в пластмасови флакони от 200 ml, предназначен за специфична употреба при образуването на хемоглобин и червени кръвни телца и изпълнява функцията на хранителна добавка, която допринася за здравния баланс, общото благосъстояние на организма и нормалното функциониране на имунната система, попада в позиция 2202 от тази номенклатура.
По съдебните разноски
51
С оглед на обстоятелството, че за страните по главното производство настоящото дело представлява отклонение от обичайния ход на производството пред запитващата юрисдикция, последната следва да се произнесе по съдебните разноски. Разходите, направени за представяне на становища пред Съда, различни от тези на посочените страни, не подлежат на възстановяване.
Поради изложените съображения Съдът (девети състав) реши:
Комбинираната номенклатура, съдържаща се в приложение I към Регламент (ЕИО) № 2658/87 на Съвета от 23 юли 1987 година относно тарифната и статистическа номенклатура и Общата митническа тарифа, в редакцията си съгласно Регламент за изпълнение (ЕС) 2022/1998 на Комисията от 20 септември 2022 г.,
трябва да се тълкува в смисъл, че
хранителен препарат в течна форма, съдържащ желязо под формата на железен сулфат, комплекс от витамини, минерални соли, растителни екстракти, естествени екстракти от плодове, други хранителни вещества, мед, захар и глюкозен сироп, който се консумира директно в дози от две лъжици дневно, предлаган на пазара в пластмасови флакони от 200 милилитра, предназначен за специфична употреба при образуването на хемоглобин и червени кръвни телца и изпълнява функцията на хранителна добавка, която допринася за здравния баланс, общото благосъстояние на организма и нормалното функциониране на имунната система, попада в позиция 2202 от тази номенклатура.
Подписи
(
*1
)	Език на производството: румънски.